2010
Tapahtumia > Syyskuu

1. syyskuuta – Presidentti Barack Obama julisti Yhdysvaltain sotatoimet Irakissa päättyneiksi.
1. syyskuuta – Helsingin piispa Eero Huovisen seuraaja Irja Askola astui virkaansa.
1. syyskuuta – Maatalouslaskenta 2010:n tiedonkeruu alkoi. Tutkimus juhlii satavuotista taivaltaan. Tiedot kerätään ensimmäistä kertaa netissä tai puhelimella.
4. syyskuuta – 7,1 momenttimagnitudin maanjäristys Uuden-Seelannin eteläsaaren itärannikolla lähellä maan toiseksi suurinta kaupunkia Christchurchia.
4. syyskuuta – Maailman suurin 150 hengen sauna avattiin Haaparannalla.
6. syyskuuta – Suomen Keskustan kansanedustaja ja entinen pääministeri Matti Vanhanen sai pyytämänsä eron eduskunnasta siirtyessään Perheyritysten Liiton toimitusjohtajaksi. Hänen tilalleen eduskuntaan tuli vuoden 2007 vaaleissa pudonnut pastori Seppo Särkiniemi.
10. syyskuuta – Nokian uudeksi toimitusjohtajaksi valittiin kanadalainen Stephen Elop. Hän aloitti tehtävässään 21. syyskuuta.
12. syyskuuta – Turkissa hyväksyttiin kansanäänestyksessä 26 lisäystä maan vuonna 1982 sotilasvallankaappauksen jälkeen kirjoitettuun perustuslakiin. Pääministeri Recep Tayyip Erdoğan vakuutti lisäysten vahvistavan maan demokratiaa ja tuovan sen lähemmän Euroopan unionia. Muutokset muuttavat perustuslaillisen oikeuden koostumusta ja oikeusjärjestelmän korkeimpia elimiä, jotka ovat aiheuttaneen ongelmia hallitsevalle islamilais-konservatiiviselle Oikeus ja kehitys -puolueelle. Lisäksi poistettiin vuoden 1980 vallankaappauksen johtajien syytesuoja.
12. syyskuuta – Iranin Helsingin-suurlähetystön korkea-arvoinen virkamies Hossein Alizadeh erosi virastaan vastalauseena Iranin presidentin Mahmud Ahmadinejadin politiikalle ja asettui tukemaan Iranin oppositiota. Saatuaan asian vuoksi uhkausviestejä hän anoi poliittista turvapaikkaa Suomesta.
14. syyskuuta – Presidentti Tarja Halonen ja hallituksen ulko- ja turvallisuuspoliittinen ministerivaliokunta (UtVa) valtuuttivat Suomen osallistumaan ns. Atalanta-operaatioon Somalian rannikolla.
15. syyskuuta – Maailman suurin matkustajalentokone Airbus A380 vieraili Helsinki-Vantaan lentoasemalla. Vierailun pääasiallinen tarkoitus oli testata Helsinki-Vantaan lentoaseman soveltuvuutta konetyypin varakentäksi mahdollisia teknisiä välilaskuja varten.
15. syyskuuta – Arizona Chemicalsin kemikaalitehtaalla Oulussa sattui räjähdys, jossa yksi kuoli ja useita loukkaantui.
17. syyskuuta – Ensimmäinen kolmesta pelastuskuilusta on perillä Chilen romahtaneessa kaivoksessa. Seuraavaksi kapeaa kuilua on laajennettava 30 sentistä 70 senttiin, että kaivosmiehet saadaan ylös.
17. syyskuuta – Oikeuskansleri Jaakko Jonkka katsoi, että Matti Vanhanen oli pääministerinä ollessaan ollut esteellinen hallituksen päättäessä Raha-automaattiyhdistyksen avustusten jaosta. Kyseessä oli erityisesti RAY:n tuki Suomen Keskustaa lähellä olevalle Nuorisosäätiölle, joka oli tukenut mm. Vanhasen presidentinvaalikampanjaa vuonna 2006.
17. syyskuuta – Sonyn PlayStation Move ‑liikeohjain ilmestyi PlayStation 3 ‑konsolille
18. syyskuuta – Afganistanin parlamenttivaalit, vain 40 % kävi äänestämässä ja 14 ihmistä kuoli väkivaltaisuuksissa.
19. syyskuuta – Ruotsin valtiopäivävaalit. Oikeistolainen Allianssi sai 49 % äänistä, kun taas punavihreä oppositio sai tyytyä 43 prosenttiin. Sosiaalidemokraattien tulos jäi huonoimmaksi sitten vuoden 1914, vaikka puolue pysyikin suurimpana yksittäisenä. Ainoat edustajamääriään kasvattaneet olivat Maltillinen kokoomus, Ympäristöpuolue Vihreät ja maahanmuuttokriittinen Ruotsidemokraatit, joka nousi ensi kertaa valtiopäiville 20 edustajan voimin.
21. syyskuuta – Planeetta Jupiter on oppositiossa ja radallaan lähimpänä maapalloa ensimmäisen kerran sitten vuoden 1963.
22. syyskuuta – Pohjanmaan käräjäoikeus tuomitsi kokoomuksen kansanedustajan Petri Salon vajaan 3 800 euron sakkoihin törkeästä liikenteen vaarantamisesta. Salo oli ajanut toukokuussa Vöyrissä 138 km/h nopeudella 80 km/h:n rajoitusalueella. Oikeus hylkäsi Saloa vastaan nostetun syytteen viranomaisen lahjomisesta. Syyttäjä valitti päätöksestä hovioikeuteen.
25. syyskuuta – Veikkaus arpoi 70-vuotissyntymäpäivänsä kunniaksi Lotossa historian suurimman potin, 7,2 miljoonaa euroa.
26. syyskuuta – Norjan oikeusviranomaiset päättivät, että Norjan ulkoministeriön entisen virkamiehen Arne Treholtin tapaus tutkitaan uudelleen. Uutta tutkintaa oli pyytänyt Treholt itse. Treholt oli vuonna 1985 tuomittu 20 vuodeksi vankeuteen vakoilusta Neuvostoliiton ja Irakin hyväksi ja hänet oli sittemmin armahdettu terveyssyistä. Eräs Treholtin tapauksen tutkinnassa aikanaan mukana ollut poliisi oli paljastanut, että Treholtin vastainen todistusaineisto oli ollut osittain väärennetty.
27. syyskuuta – Kosovon presidentti Fatmir Sejdiu erosi virastaan. Perustuslakituomioistuin oli aiemmin tuominnut, että Sejdiu rikkoi perustuslakia, kun hän ei eronnut LDK-puolueen puoluejohtajan asemasta presidentiksi noustessaan.
28. syyskuuta – Venäjän presidentti Dmitri Medvedev erotti Moskovan pormestarin Juri Lužkovin virastaan. Lähes 20 vuotta pormestarina toiminut, Kremlin politiikkaa arvostellut Lužkov oli kieltäytynyt eroamasta vapaaehtoisesti.
28. syyskuuta – Pohjois-Korean puoluekokous. Edellinen yhtä suuri oli 1980, jolloin Kim Jong-il nimitettiin Kim Il-sungin seuraajaksi.
28. syyskuuta – Puolustusministeri Jyri Häkämiehen asettama ja diplomi-insinööri Risto Siilasmaan johtama työryhmä jätti mietintönsä, jossa se suositteli yleisen asevelvollisuuden säilyttämistä, mutta varusmiesajan lyhentämistä kustannussyistä.
29. syyskuuta – Länsi-Uudenmaan käräjäoikeus Lohjalla tuomitsi 24-vuotiaan valelääkärinä toimineen miehen puolentoista vuoden vankeuteen. Mies oli toiminut lääkärinä Karkkilassa ja Karjaalla yhteensä yli vuoden ajan täysin ilman lääketieteen opintoja. Hänet tuomittiin myös 125 000 euron korvauksiin työnantajilleen. Oikeus perusteli tuomion ankaruutta sillä, että teko oli ollut omiaan aiheuttamaan vakavaa vaaraa toisten hengelle ja terveydelle.
30. syyskuuta – Henkilöauton kuljettaja sai surmansa ja 26 linja-auton matkustajaa loukkaantui valtatie 5:llä Joroisissa Etelä-Savossa sattuneessa liikenneonnettomuudessa. Henkilöauto ajautui tuntemattomasta syystä vastaantulevien kaistalle ja törmäsi linja-autoon, joka suistui törmäyksen voimasta ojan yli pellolle.
30. syyskuuta – Kansaneläkelaitoksen pääjohtaja Jorma Huuhtanen jäi eläkkeelle.